IZVEDBENA UREDBA KOMISIJE (EU) 2019/430

z dne 18. marca 2019

o spremembi Uredbe (EU) št. 1178/2011 glede izvajanja omejenih privilegijev brez nadzora pred izdajo licence pilota lahkega zrakoplova

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 23(1) Uredbe,

ob upoštevanju naslednjega:

(1) Poddel B Priloge I (v nadaljnjem besedilu: del FCL) k Uredbi Komisije (EU) št. 1178/2011 (2) določa zahteve za licenco pilota lahkega zrakoplova (v nadaljnjem besedilu: licenca LAPL).

(2) V skladu s členom 12(2a)(3) Uredbe (EU) št. 1178/2011 lahko države članice do 8. aprila 2020 uporabljajo nacionalna pravila za izdajo licenc, ki omogočajo zgodnejši dostop do nekaterih privilegijev pilota v primerjavi z licenco LAPL. Navedena nacionalna pravila za izdajo licence se uporabljajo tudi za usposabljanje za licenco LAPL na modularni način, pri čemer dokončanje nekaterih modulov usposabljanja za licenco LAPL omogoča zgodnejši dostop do nekaterih privilegijev pred izdajo licence LAPL.

(3) Države članice, ki uporabljajo tako modularno usposabljanje za licenco LAPL, so poročale Komisiji in Agenciji Evropske unije za varnost v letalstvu (v nadaljnjem besedilu: Agencija), da podpira promocijo zračnih športov in dejavnosti rekreacijskih pilotov. To je v skladu s cilji načrta za splošno letalstvo, katerega cilj je ustvariti bolj sorazmeren, prožen in proaktiven regulativni sistem (3).

(4) V skladu s členom 4(7) Uredbe (EU) št. 1178/2011 lahko države članice študentom pilotom dovolijo, da pred izdajo licence LAPL brez nadzora upravljajo letala z enim batnim motorjem z največjo vzletno maso do vključno 2 000 kg ob upoštevanju določenih pogojev.

(5) Da bi spodbujali prilagodljivejši regulativni sistem za splošno letalstvo, bi bilo treba člen 4(7) Uredbe (EU) št. 1178/2011 spremeniti tako, da bi lahko države članice v skladu z njim študentom pilotom, ki se udeležijo tečaja usposabljanja za licenco LAPL, dovolile izvajanje omejenih privilegijev brez nadzora po zaključku nekaterih modulov usposabljanja, pri čemer bi se upošteval obseg usposabljanja, ki je potreben za dosego predvidene ravni usposobljenosti pilotov, preden študenti piloti izpolnijo vse zahteve, potrebne za izdajo licence LAPL za letala, helikopterje, jadralna letala ali balone.

(6) Če bi države članice v skladu s členom 4(7) Uredbe (EU) št. 1178/2011 študentom pilotom izdajale taka dovoljenja, bi morale o tem redno obveščati Komisijo in Agencijo ter ta dovoljenja spremljati, da bi ohranile sprejemljivo raven varnosti v letalstvu.

(7) Poleg tega bi bilo treba člen 4(8) Uredbe (EU) št. 1178/2011 spremeniti tako, da se podaljša obdobje, v katerem lahko države članice odobrijo izvajanje določenih omejenih privilegijev za upravljanje letal po pravilih instrumentalnega letenja, preden pilot izpolni vse zahteve, potrebne za izdajo ratinga za instrumentalno letenje. To podaljšanje je potrebno do uvedbe osnovnega ratinga za instrumentalno letenje.

(8) Ukrepi iz te uredbe so bili predlagani v Mnenju št. 08/2017, ki ga je Agencija izdala v skladu s členom 19(1) Uredbe (ES) št. 216/2008 Evropskega parlamenta in Sveta (4).

(9) Ukrepi iz te uredbe so v skladu z mnenjem odbora, ustanovljenega s členom 127 Uredbe (EU) 2018/1139 –

SPREJELA NASLEDNJO UREDBO:

Člen 1 Člen 4 Uredbe (EU) št. 1178/2011 se spremeni: (1) odstavek 7 se nadomesti z naslednjim: „(7) Država članica lahko dovoli študentu pilotu, ki se udeleži tečaja usposabljanja za licenco LAPL, da izvaja omejene privilegije brez nadzora, preden izpolni vse zahteve, potrebne za izdajo licence LAPL, pod naslednjimi pogoji: (a) obseg privilegijev temelji na oceni varnostnega tveganja, ki jo opravi država članica, pri tem pa se upošteva obseg usposabljanja, ki je potreben za dosego predvidene ravni usposobljenosti pilotov; (b) privilegiji so omejeni na naslednje: (i) celotno nacionalno ozemlje države članice, ki izda dovoljenje, ali del tega ozemlja; (ii) zrakoplove, registrirane v državi članici, ki izda dovoljenje; (iii) letala in helikopterje, ki so zrakoplovi z enim batnim motorjem z največjo vzletno maso, ki ne presega 2 000 kg, ter jadralna letala in balone; (c) imetnik takega dovoljenja, ki zaprosi za izdajo licence LAPL, za usposabljanje, opravljeno v okviru dovoljenja, prejme kreditne točke, ki jih določi država članica na podlagi priporočila organizacije ATO ali DTO; (d) država članica Komisiji in Agenciji vsaka tri leta predloži redna poročila in ocene varnostnega tveganja; (e) države članice spremljajo uporabo dovoljenj, izdanih v skladu s tem odstavkom, da zagotovijo sprejemljivo raven varnosti v letalstvu in v primeru večjega varnostnega tveganja ali drugih pomislekov glede varnosti ustrezno ukrepajo.“; (2) v odstavku 8 se v uvodnem stavku datum „8. aprila 2019“ nadomesti z datumom „8. aprila 2021“.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. marca 2019 Za Komisijo Predsednik Jean-Claude JUNCKER

(1) UL L 212, 22.8.2018, str. 1.

(2) Uredba Komisije (EU) št. 1178/2011 z dne 3. novembra 2011 o tehničnih zahtevah in upravnih postopkih za letalsko osebje v civilnem letalstvu v skladu z Uredbo (ES) št. 216/2008 Evropskega parlamenta in Sveta (UL L 311, 25.11.2011, str. 1).

(3) https://www.easa.europa.eu/easa-and-you/general-aviation/general-aviation-road-map

(4) Uredba (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (UL L 79, 19.3.2008, str. 1).